Die Afrikaanse Taalmonument moet bly! – StudentePlein
Die DA het op Saterdag 28 Mei 'n optog in die Paarl gelei ter beskerming van die Afrikaanse Taalmonument. Dit is in reaksie op Nathi Mthethwa, die minister van sport, kuns en kultuur, se besluit om die Afrikaanse Taalmonument se naam na iets "meer inklusief" te verander. Conrad James Poole, burgemeester van die Drakenstein-munisipaliteit, het sy teenstand rakende die beplande naamsverandering uitgespreek. "Die Monument is 'n ikoniese erkenning aan al die tale wat bygedra het tot die ontstaan van Afrikaans as taal. Dit is 'n onafskeidbare deel van Paarl en Drakenstein se erfenis en kultuur. Die raad en die bestuur van die Afrikaanse Taalmonument stel dit duidelik dat hulle daarop gefokus bly om sosiale kohesie, veeltaligheid, Afrikaans, en ander inheemse tale te bevorder," het Poole in 'n verklaring gesê.
Die Afrikaanse Taalmonument se bestaan en ontwikkeling vergestalt Afrikaans se gelykwaardige, vreedsame en vriendelike rol in 'n grondwetlike Suid-Afrika. Elke variant, dialek en sosiolek van Afrikaans, 'n sambreeltaal, vind hier 'n bymekaarkomplek, 'n welverdiende fokuspunt, 'n taaltuiste. Daarom verdien Afrikaans 'n plek onder die son, ongeag wat heersende magte as "inklusief" beskou.
Anroux Marais, die Wes-Kaapse LUR vir kultuursake en sport, stel dit goed: "Die monument vorm 'n belangrike deel van ons land se geskiedenis en om die naam te verander, sal die Afrikaanse taal van haar historiese waarde ontneem". Marais doen die volgende beroep op Mthethwa: "Ek wil minister Mthethwa versoek om die voorgestelde naamsverandering van hierdie histories waardevolle monument te heroorweeg. Dit is tyd dat ons begin ondersoek instel hoe ons openbare fondse bestee word in die naam van maatskaplike kohesie, as die aksies wat gedoen word tot verdere verdeeldheid in die land sal lei."
StudentePlein het die betoging op 28 Mei bygewoon en sy verteenwoordiger, Eduan Naudé, het die volgende oor die saak te sê gehad:
"Minister Mthethwa het geen mag oor ons nie. Ons eerbiedig grondwetlike beginsels, neem ons regte en verantwoordelikhede op as taalgemeenskap en gun ander taalgemeenskappe dieselfde regte en verantwoordelikhede. Ons handel ook vanuit 'n diep besef dat Afrikaans nie 'n minister of amptenaar se toestemming of bevestiging nodig het as dit by 'n bestaansreg kom nie.
Minister Mthethwa handel nie in goeie trou nie. Hy gebruik sy begrip van inklusiwiteit om soos baie van sy kollegas 'n kille en gevrekte standaardisering teweeg te bring. Ons is hier om te sê: Dit gaan nie gebeur nie."
Die stryd rakende die naamsverandering van die Afrikaanse Taalmonument, 'n tasbare, sigbare erkenning van die Afrikaanse taal, is 'n uitvloeisel van ons stryd op Stellenbosch om 'n volhoubare, lewenskragtige plek vir akademiese Afrikaans los te stoei. Nie bloot die naam nie, maar die beleefde erkenning wat die Taalmonument bied, is ook vir StudentePlein-lede 'n noodsaak.
Bronne: https://maroelamedia.co.za/nuus/sa-nuus/petisies-en-betoging-aangekondig-oor-taalmonument/ https://www.netwerk24.com/netwerk24/nuus/politiek/nog-verset-teen-verandering-van-afrikaanse-taalmonument-se-naam-20220522